钦定古今图书集成/方舆汇编/职方典/第1314卷 > 《题峡山寺》李翱
## 钦定古今图书集成/方舆汇编/职方典/第1314卷 > 《题峡山寺》李翱

翱为儿童时，闻山游者说峡山寺难为俦远地，尝以
为无因能来。及兹获游，周历五峰，然后知峡山之名，
有以然也。于灵鹫寺时，述诸山居之所长，而未言其
所不足。如虎丘之剑池不流，天竺之石桥下无泉，麓
山之力不副天奇，灵鹫拥前山不可视远，峡山亦少
平地，泉出山无所潭，乃知物之全能难也。况求友择
人而欲责全耶？去其所阙，用其所长，则大小之材无
遗，致天下于治平也，弗难矣。